Guide:Onlinemøder og digitale afstemninger i Teams

’Teams’ er et onlinemøde-program, der kan downloades og bruges gratis. Til og med juni 2021 har Microsoft, grundet Covid19, gjort det muligt at afholde længere møder og med flere deltagere, end hvad der ellers er muligt med den gratis version. I tabellen herunder kan du se, hvad du kan, i den gratis version normalt og frem til 30. juni 2021.

|  |  |  |
| --- | --- | --- |
| **Funktioner i den gratis version af Teams** | **Normalt** | **Indtil 30. juni 2021** |
| Online møder | Med op til 100 deltagere | Med op til 300 deltagere |
| Mødevarighed | Indtil 60 minutter | Op til 24 timer |

For yderligere information om indholdet i den gratis version af Teams: <https://www.microsoft.com/da-dk/microsoft-teams/free#office-CustomSpacingTemplate-nifj37h>

Hvis I får brug for mere end 300 deltagere, skal I købe en Office E3 licens med en årlig binding. Her vil I kunne holde møder med op til 10.000 deltagere. Læs mere på Microsofts hjemmeside: <https://www.microsoft.com/da-dk/microsoft-teams/compare-microsoft-teams-options?market=dk>

**Sådan kommer du i gang**

Der findes et hav af vejledninger og videoer på Microsofts hjemmeside, der viser dig hvordan du bruger funktionerne i Teams og sætter et onlinemøde op. Videoerne er med engelsk tale, men de fleste skriftlige instruktioner er at finde på dansk.

Danske Vandværker har udarbejdet to instruktionsvideoer, der viser hvordan du sætter et møde op i programmet Teams, og hvordan du laver en afstemning inde i et Teams-møde med programmet ’Forms’. Videoerne kan ses på denne side: <https://www.danskevv.dk/viden-om/generalforsamlinger/saadan-kan-i-holde-en-digital-generalforsamling/>

Hvis du har brug for inspiration eller gode råd til, hvordan du kommer i gang med at afholde onlinemøder, eller hvordan du sikrer et godt onlinemøde, kan du læse mere her: <https://www.danskevv.dk/viden-om/bestyrelse/onlinemoeder/>

**Det lidt mere tekniske**

For at bruge Teams skal du og dine deltagere, bruge en af følgende internetbrowsere: Google Chrome, Microsoft Edge eller Firefox. Browserne skal være opdaterede. Safari – som bruges af Mac/Apple – kan også bruges, men har nogle begrænsninger i forhold til de andre browsere.

Man kan deltage i onlinemøder via pc, tablet eller mobiltelefon, men det er ikke alle funktioner, der virker til tablet og mobiltelefon – f.eks. kan man ikke deltage i en digital afstemning inde i Teams.

**Hvordan ser det ud fra deltagerens vinkel?**

Når du har sendt en mødeindkaldelse afsted til dine mødedeltagere, modtager de en mail med et link til mødet. Når deltagerne trykker på dette link, vil de blive spurgt om de vil deltage via Teams-App’en eller fortsætte i deres browser. Begge dele er en mulighed, men det kræver lidt ekstra tid at downloade App’en.

Når deltagerne logger på mødet, skal du som mødeleder give dem adgang til mødet. På den måde kan du tjekke, at dem, der deltager i mødet, svarer til dem, du har inviteret. Her er det en fordel, at du har bedt deltagerne på forhånd – f.eks. i selve mødeindkaldelsen – at skrive deres fulde navn, når de tilgår mødet via det tilsendte link.